«Динамо» Минск хоккей командаһы 1948 йылда ойошторола. Бер-нисә йыл дауамында ул Белоруссияның һәүәҫкәрҙәр чемпионатында ҡатнаша. Республика беренселегенең 1950/51 йылдар миҙгелендә бронза, 1968/69 йылдар  миҙгелендә — көмөш миҙал яулай, ә 1967/68 һәм 1969/70 йылдар миҙгелдәрендә — Белоруссия чемпионы була. 1972 йылда динамовсылар өсөнсө булып миҙгелде тамамлай, әммә бронза миҙал алмай: ул ваҡытта пьедесталда урындар өсөн бөтә союз беренселегенең «Б» класында сығыш яһаған Белоруссия командалары ғына көрәшә ине. Артабан команданың һөҙөмтәләре насарая башлай. Белоруссия чемпионатының 1974/75 йылдар миҙгеле һөҙөмтәләре буйынса «Динамо» алтынсы урынға төшә һәм республика ярыштарында ҡатнашыуҙан туҡтай.